BPSC में 49 हजार, BTSC में 12 हजार और BSSC में 29 सौ भर्तियां; पुलिस-शिक्षकों की भी होगी नियुक्ति
Bihar Assembly (Vidhan Sabha) Budget Session 2023 - बिहार विधान सभा के बजट सत्र का आज दूसरा दिन है। आज बिहार का बजट पेश किया जाएगा। बजट से पहले सदन की कार्यवाही शुरू होते ही बीजेपी के विधायकों ने हंगामा शुरू कर दिया।
बिहार सरकार ने बजट में 10 लाख नौकरियों देने की बात दोहराई। वित्त मंत्री विजय चौधरी ने BPSC से लेकर पुलिस में बंपर भर्तियों का ऐलान किया। वित्त मंत्री ने कहा कि BPSC से 49 हजार, BTSC में 12 हजार और BSSC में 29 सौ भर्तियां होंगी। पुलिस में विभिन्न पदों पर 75 हजार नियुक्ति की जाएगी। शिक्षा विभाग में नई भर्तियों की भी बात कही।
बजट में रोजगार, शिक्षा, स्वास्थ्य और महिलाओं पर फोकस रहा। वित्त मंत्री इस बार लाल रंग की जगह मैरून कलर का सूटकेस लेकर विधानसभा पहुंचे। उन्होंने बिहार को विशेष राज्य का दर्जा देने की मांग की।
पिछले साल से 24 हजार करोड़ ज्यादा का बजट पेश किया गया है। वित्तीय वर्ष 2023–24 में 2 लाख 61 हजार 885 करोड़ का बजट पेश किया। साल 2022-23 में बजट 2,37,691 करोड़ का था।
10 साल में 3 गुना बजट बढ़ा
वित्त मंत्री ने कहा कि 10 सालों में बजट का आकार 3 गुना बढ़ा है। बिहार की आर्थिक वृद्धि दर 10.98 फीसदी रही। जब कि देश की आर्थिक वृद्धि दर 6 फीसदी रही। देश दुनिया में बिहार की स्थिति बहुत अच्छी है। बहुत जल्द हम 1 नंबर पर होंगे। हम सीमित संसाधनों में भी बाकी राज्यों से बेहतर काम कर रहे हैं। हमारी विकास दर हमेशा 10 से ऊपर ही रहने वाली।
ये राज्य की योजनाओं की वजह से है। सरकार की नीतियों की वजह से ये संभव हो पाया है। 10 सालों में बिहार की उपलब्धियां लगातार बढ़ रही हैं। बीजेपी की तरफ इशारा करते हुए कहा कि ये नहीं है कि ये साथ थे तो बढ़ रहा था। अब ये नहीं है तो नहीं बढ़ रहा है।
विजय चौधरी ने कहा कि युवा और रोजगार को बजट में प्रमुखता दी गई है। युवाओं को सरकारी नौकरी के अलावा रोजगार सृजन करने के लिए सरकार प्रयासरत है। पुलिस के अलग-अलग 75,343 पदों के लिए स्वीकृति दी गई है। एक साल में 522 शिक्षकों की नियुक्ति की जा चुकी है। सरकार ने स्टार्टअप नीति लागू की है।
बिहार की योजनाएं देश के बाकी राज्यों में चल रही हैं। हमने 2016 में नल-जल योजना लागू की। केंद्र ने इसे 2019 में लागू किया। इसी तरह आजीविका योजना, हर घर बिजली योजना, जल-जीवन हरियाली योजना भी नाम बदल-बदलकर लागू की गई। हमें देखकर वो काम करते हैं।
जीएसटी से नुकसान हो रहा है
वित्त मंत्री ने यह भी कहा कि हम लोगों पर कर का बोझ बिना बढ़ाए काम कर रहे हैं, लेकिन जीएसटी लागू होने के बाद हमें नुकसान हो रहा है। पहले राज्य सरकार को उसका मुआवजा भी मिलता था। लेकिन, अब हमारे कर संसाधन को सीमित कर दिया है। राजस्व घाटा 11 हजार 325 से कम होकर 4 हजार 422 हो गया है।
सत्र की कार्यवाही शुरू होते ही बीजेपी के विधायकों ने हंगामा किया 
मंत्री सुरेंद्र यादव के अग्निवीरों को लेकर की गई अभद्र टिप्पणी को लेकर बीजेपी ने कार्य स्थगन की मांग की। कार्य स्थगन प्रस्ताव के ना मंजूर होने पर भाजपा के विधायक हंगामा करने लगे। बीजेपी के विधायकों ने वेल में जमकर हंगामा किया। इसके बाद सदन से वॉकआउट कर गए। अध्यक्ष अवध बिहारी चौधरी ने कहा कि आसान पर दबाव डालकर आप काम कराना चाहते हैं तो आसान दबाव में नहीं आने वाला है।
मंत्री मंसूरी के इस्तीफे की भी मांग
भाजपा विधायकों ने मंत्री इजराइल मंसूरी के इस्तीफे के मांग को लेकर भी विधानसभा में जमकर हंगामा किया। बीजेपी ने नीतीश कुमार पर आरोप लगाया कि वह कहते थे कि अपराधी को संरक्षण नहीं देते, लेकिन दागी मंत्री मंसूरी को बचा रहे हैं।
सदन की कार्यवाही शुरू होते ही नेता विरोधी दल विजय सिन्हा ने मंत्री इसराइल मंसूरी पर हत्या की FIR दर्ज होने और मंत्री सुरेन्द्र यादव के बयान का मसला सदन में उठाया।
विपक्ष के विरोध पर सीएम ने कहा कि आप लोगों ने जो कागज भेजा हैं, उसे हमने अधिकारियों को भेज दिया है। पूरे मामले को देखने का निर्देश भी दे दिया है। कहीं कोई बात होगी तो उसे भी बताया जाएगा। नीतीश कुमार के आश्वासन के बाद नेता विरोधी दल ने कहा कि मंत्री के रहते न्याय नहीं मिल सकता। इसलिए जब तक जांच हो रही है, तब तक उन्हें मंत्री पद से हटा दिया जाए।
हंगामे के बाद सीएम ने मंत्री को किया तलब
सदन में विपक्ष के आरोपों के बाद मुख्यमंत्री ने मंत्री इसराइल मंसूरी को अपने चेंबर में बुलाया है। इस दौरान इसराइल मंसूरी के साथ मंत्री जमा खान और अशोक चौधरी भी मौजूद हैं। सीएम पूरे मामले की पूछताछ कर रहे हैं। बीजेपी ने आरोप लगाया है कि मंत्री इसराइल मंसूरी के ऊपर हत्या में शामिल होने का केस दर्ज है, लेकिन पुलिस पूरे मामले पर मंत्री के खिलाफ कार्रवाई नहीं कर रही। ना ही जांच हो रही। नेता विरोधी दल ने सदन में कई कागजात भी दिए थे, जिसे सीएम ने अपने अधिकारियों को देकर मामले की जांच की बात कही थी।
कांग्रेस विधायक गिर गए: कांग्रेस विधायक असरफ सिद्दकी विधानसभा में गिर गए हैं। मार्शल ने सहारा देकर बाहर निकाला। आपस में दोनों पैर फंसने की वजह से बैलेंस बिगड़ गया था। इस वजह से गिर गए थे।
आपस में उलझे भाजपा विधायक
बजट पेश होने के बाद विपक्ष के नेता विजय कुमार सिन्हा मीडिया को संबोधित करने आए। उनके साथ कुम्हरार के विधायक अरुण सिन्हा और लालगंज के विधायक संजय सिंह भी थे। संजय सिंह और अरुण सिन्हा में विजय सिन्हा के बगल में खड़ा होने को लेकर तू-तू मैं-मैं हो गई। दोनों नेता एक-दूसरे से उलझ गए। बाद में मीडिया को देखते हुए विजय सिन्हा ने दोनों में बीच-बचाव किया।
शिक्षा का बजट बढ़ा, कृषि का हुआ आधा:शिक्षा, सिपाही और स्वास्थ्य में 2.66 लाख नई नौकरी, सीएम के सात निश्चय पर फोकस
बिहार के वित्त मंत्री विजय चौधरी ने मंगलवार को 2023-24 का बजट पेश किया। बजट के आकार में पिछले साल की तुलना में 10 फीसदी की बढ़ोतरी की गई है। इस बार के बजट में युवाओं को नौकरी और रोजगार में प्राथमिकता के साथ महिलाओं को आर्थिक रूप से सशक्त बनाने की पहल की गई है।पूरी खबर पढ़ने के लिए यहां पर क्लिक करिए